LT Europos Sąjungos oficialusis leidinys C 133/4

Galutinė bylas nagrinėjančio pareigūno ataskaita (1)

Byla COMP/39.386 – Ilgalaikės sutartys, Prancūzija

2010/C 133/04

Komisijai pateiktas sprendimo projektas susijęs su SESV 102 straipsnio pažeidimu, kurį tariamai padarė įmonė „EDF S.A.“ ir jos patronuojamosios bendrovės, tiksliau, „Electricité de Strasbourg S.A.“ ir jos kontroliuojamos įmonės (toliau kartu – „EDF Group“).

Sprendimo projekte išreiškiamas susirūpinimas, kad energijos bendrovė sudarė kliūtis patekti į Prancūzijos elektros energijos tiekimo dideliems pramoniniams vartotojams rinką, nes sudarė tiekimo susitarimus, kuriais dėl jų taikymo srities, trukmės ir pobūdžio labai apribojamos kitų įmonių galimybės turėti didelių pramoninių vartotojų Prancūzijoje, ir susirūpinimas, kad „EDF Group“ tiekimo sutartyse numatyti perpardavimo apribojimai. Dėl tokios praktikos kitiems tiekėjams buvo užkirstas kelias į Prancūzijos rinką ir galimybė joje plėstis ir sumažėjo didmeninės prekybos rinkos likvidumas, o tai kliudė realiai liberalizuoti Prancūzijos elektros energijos rinką.

2007 m. liepos 18 d. Komisija pradėjo procedūrą ir 2008 m. gruodžio 19 d. priėmė prieštaravimo pareiškimą. Susipažinus su bylos dokumentais ir gavus atsakymus į prieštaravimo pareiškimą, 2009 m. balandžio 2 d. surengtas žodinis nagrinėjimas. Kad išsklaidytų Komisijos abejones dėl konkurencijos, 2009 m. spalio 14 d.„EDF Group“ pateikė įsipareigojimus pagal Reglamento (EB) Nr. 1/2003 (2) 9 straipsnio 1 dalį. Pagal šiuos įsipareigojimus „EDF Group“ pirmiausia užtikrina, kad per dešimt metų truksiantį įsipareigojimų laikotarpį konkurentai kasmet galėtų varžytis dėl maždaug 65 proc. EDF elektros energijos tiekimo sutarčių su dideliais pramoniniais vartotojais Prancūzijoje. Be to, visose „EDF Group“ sutartyse bus panaikinti perpardavimo apribojimai.

2009 m. lapkričio 4 d. Komisija paskelbė pranešimą pagal 27 straipsnio 4 dalį, kuriame apibendrino abejones ir įsipareigojimus ir paragino suinteresuotas trečiąsias šalis pateikti pastabas dėl šio pareiškimo per mėnesį nuo jo paskelbimo. Iš suinteresuotųjų šalių, įskaitant didelius pramoninius elektros energijos vartotojus ir gamintojus, iš viso gauta 16 atsakymų.

Komisija pranešė „EDF Group“ apie rinkos tyrimo rezultatus. „EDF Group“ sureagavo į išreikštas abejones ir 2010 m. vasario 5 d. pateikė pataisytą įsipareigojimų pasiūlymą.

Komisija dabar daro išvadą, kad, atsižvelgiant į pirmiau nurodytus įsipareigojimus ir nepažeidžiant 9 straipsnio 2 dalies, procedūrą reikėtų užbaigti.

„EDF Group“ pareiškė Komisijai, kad turėjo pakankamai galimybių susipažinti su informacija, kurią ji laikė reikalinga įsipareigojimams pateikti ir Komisijos išreikštoms abejonėms išsklaidyti.

Bylas nagrinėjantis pareigūnas iš „EDF Group“ ar kitų trečiųjų šalių negavo jokių papildomų su šia byla susijusių užklausų ar pareiškimų.

Atsižvelgdamas į pirmiau išdėstytas pastabas manau, kad nagrinėjant šią bylą atsižvelgta į šalių teisę būti išklausytoms.

Briuselis, 2010 m. kovo 3 d. Michael ALBERS

(1) Pagal 2001 m. gegužės 23 d. Komisijos sprendimo (2004/462/EB, EAPB) dėl bylas nagrinėjančių pareigūnų įgaliojimų tam tikrose konkurencijos bylose 15 straipsnį, OL L 162, 2001 6 19, p. 21.

(2) Visi toliau nurodyti straipsniai yra Reglamento (EB) Nr. 1/2003 straipsniai.